Koliko se Amerika promijenila? (29/3/02) - 2002-03-29
Nakon 11. rujna, život u Americi razmjerno se brzo normalizirao, no problematika nacionalne sigurnusti dominirat će političkom scenom d
Koliko su se Sjedinjene Države promijenile nakon terorističkih napada od 11. rujna? O tome će suditi povijest. No, kako izvješćuje Jim Malone, anketari i politički analitičari već ulažu velike napore da bi utvrdili koje su trajne posljedice napadi od 11. rujna ostavili na američku politiku. Stručnjak za istraživanja javnog mnijenja Andrew Kohut kaže da predsjednik Bush i Republikanska stranka žanju plodove od predsjednikovog vođenja rata protiv terorizma na kratkoročnom planu. No, prema njegovim riječima, demokrati bi uskoro mogli doći u nešto bolji položaj, ukoliko se pažnja javnosti preusmjeri na domaća pitanja, kao što su gospodarstvo i zdravstvenu skrb. Gospodin Kohut prognozira da će jedna od dugotrajnih posljedica napada od 11. rujna biti obnavljanje povjerenja javnosti u saveznu vladu: "Mislim da bi nacionalno jedinstvo i domoljublje mogli izblijediti, ali da se to neće dogoditi kada je u pitanju nova važnost Washingtona. Amerikancima danas treba nacionalna vlada kako im već dugo nije trebala i mislim da je to javnosti vrlo važno." Međutim, Andrew Kohut također dodaje da podrška za saveznu vladu, koja je porasla nakon napada od 11. rujna, neće izbrisati kritike vlade, koje su u proteklih nekoliko godina postajale sve glasnije: "Trebao bih istaknuti da ankete provedene nakon 11. rujna nisu pokazale da kritike na račun vlade postaju sve slabije. Naša istraživanja, provedena u rujnu, pokazala su da ljudi i dalje vjeruju da je vlada previše rastrošna, da ima preveliku kontrolu nad svakodnevicom američkih građana. Gotovo polovina ispitanika također je izrazila sumnje o tome jesu li vladini dužnosnici vrijedni povjerenja. Ipak, i ta anketa, kao i sve druge, pokazala je da povjerenje u vladu raste." Gospodin Kohut ističe da je nakon 11. rujna primijetio još jedan novi trend – žene su sve spremnije na vladino izdvajanje novca za domovinsku sigurnost i oružane snage. "Mislim da se najveća promjena dogodila među ženama. Moj omiljen naslov iz jedne ankete glasi: 'Majke za proturaketnu obranu'. Ta je anketa pokazala da je podrška za proturaketni štit nakon 11. rujna među ženama porasla za 30 posto." Gospodin Kohut jedan je od nekoliko analitičara koji su nedavno sudjelovali u diskusiji o posljedicama napada od 11. rujna, organiziranoj u političkom znanstvenom institutu Brookings ovdje u Washingtonu. Među sudionicima bio je i David Broder, dugogodišnji politički dopisnik , koji vjeruje da se, šest mjeseci nakon napada od 11. rujna, mnogi Amerikanci pokušavaju vratiti normalnom životu: "Mislim da je ključni dio ovog istraživanja dio u kojem se kaže da se prilično brzo vraćamo normalnom političkom životu, u kojem su domaća, lokalna pitanja većini ljudi najvažnija." Drugi analitičari, međutim, vjeruju da će posljedice napada od 11. rujna i rat protiv terorizma ostati glavni prioritet za američku javnost. William Kristol je urednik i izdavač časopisa i vodeći zagovornik proširivanja rata protiv terorizma i na Irak. On kaže: "mislim da će rat ostati dominantno pitanje. Govorim na temelju neformalnih razgovora s ljudima, no mislim da javnost pokazuje veliko zanimanje za rat. Javnost osjeća da je 11. rujan bio početak novog razdoblja za Ameriku i svijet. Možda i početak novog razdoblja u domaćoj politici, no to je teško ustvrditi sa sigurnošću. No, sigurno je da je na svjetskoj sceni započelo novo razdoblje. Vrlo me zanima što će se dalje dogoditi i koje su implikacije svega što se do sada dogodilo." Stručnjak za istraživanja javnog mnijenja Andrew Kohut kaže da su njegova istraživanja, provedena nakon 11. rujna, pokazala da Amerikanci sve jače podržavaju američki angažman na svjetskoj sceni, da te pridaju sve veću važnost mišljenjima saveznika diljem svijeta, pogotovo glede rata protiv terorizma.